**Notă informativă**

**la proiectul de lege**

**privind modificarea unor acte normative**

|  |
| --- |
| **1. Denumirea autorului şi, după caz, a participanților la elaborarea proiectului** |
| Prezentul proiect de lege este elaborat de către Ministerul Finanțelor. |
| **2. Condițiile ce au impus elaborarea proiectului de act normativ şi finalităţile urmărite** |
| În contextul situației pandemice din Republica Moldova, în scopul organizării procesului educațional începînd cu 1 septembrie 2020, Ministerul Educației, Culturii și Cercetării a propus 7 modele organizatorice:  1. „Prezența fizică 100% la școală”. Este aplicabil în cazul școlilor, al claselor cu un număr rațional de elevi, în corespundere cu normativele sanitaro-epidemiologice de stat.  2. „Învățarea în 2 schimburi” în condițiile contextului pandemic, în cazul școlilor cu mulți elevi, cu multe clase la paralelă, organizarea activităţii educaţionale se poate realiza în 2 schimburi.  3. „Învățarea combinată” presupune împărțirea școlii în zile de prezență și în zile de comunicare la distanță: pe rând - o zi se vine la școală, o zi are loc comunicarea la distanță, inclusiv online.  4. „Învățarea de tip hibrid” presupune împărțirea clasei în două grupe: pe rând o zi se vine la școală, o zi se fac lecții online.  5. „Învățarea alternantă” are la bază împărțirea clasei în două schimburi: pe rând o săptămână se vine la școală, o săptămână se fac lecții online.  6. „Învățarea la distanță inclusiv online” acest model se aplică în anumite cazuri punctuale de forță majoră locală, multe cazuri de Covid pozitiv ȋntr-o clasă/ școală/ localitate, cu respectarea izolării.  7. „Învățarea mixtă” modelul dat presupune îmbinarea a două sau trei dintre modelele prezentate mai sus.  Conform datelor prezentate de organele locale de specialitate în domeniul învățămîntului, din numărul total de 1224 instituții de învățămînt primar, gimnazial și liceal public (fără instituții private și de învățămînt special), următoarele modele au fost selectate:  - Modelul 1 - 769 instituții (62,83%)  - Modelul 2 – 119 instituții (9,72%)  - Modelul 3 – 4 instituții (0,33%)  - Modelul 4 – 17 instituții (1,39%)  - Modelul 5 – 15 instituții (1,23%)  - Modelul 6 – 0 instituții  - Modelul 7 și combinat – 261 instituții (21,32%).  Din numărul total de instituții, în 305 instituții circa 3539 cadre didactice vor realiza sarcini peste volumul de muncă admis de punctul 17 din Note la Tabelul 1 din Anexa nr. 7 la Legea nr. 270/2018 privind sistemul unitar de salarizare în sectorul bugetar.  Totodată, anul 2020 este reprezentat de o serie de provocări pentru economia națională, inclusiv pentru sectorul agrar, acesta fiind expus riscurilor cu consecințe majore asupra productivității sectorului și asupra recoltei obținute. Astfel, unul din riscurile cu impact negativ care generează efecte considerabile asupra agriculturii îl reprezintă calamitățile naturale care s-au înregistrat în acest an.  De asemenea, în perioada 17 martie – 15 mai 2020 a fost declarată stare de urgență pe întreg teritoriul Republicii Moldova, în temeiul art.1 din Hotărârea Parlamentului nr.55/2020 privind declararea stării de urgență.  Ulterior, Comisia Națională Extraordinară de Sănătate Publică, prin Hotărârea nr.27 din 26 august 2020, a prelungit până la data de 15 septembrie 2020 inclusiv, pe întreg teritoriul Republicii Moldova, starea de urgență în sănătate publică, declarată prin Hotărârea nr.10 din 15 mai 2020, cu posibilitatea de revizuire a termenului dat în funcție de evoluția situației epidemiologice la nivel național.  Astfel, agricultura este unul din domeniile economiei naționale care suportă atât consecințele calamităților naturale abătute asupra sectorului, dar și resimte efectele cauzate de situația epidemiologică existentă la nivel național.  În acest sens, se remarcă necesitatea implementării unor măsuri de susținere a agenților economici din agricultură, fiind iminent necesar ca în această perioadă de impas să fie întreprinse măsuri complexe, care rezultă din situația existentă și sunt îndreptate spre susținerea sectorului agrar.  Prezentul proiect de lege urmărește asigurarea lichidităților pentru producătorii agricoli afectați de secetă și alte condiții climaterice nefavorabile și prevede soluții optime de susținere, realizate prin prisma ajustării prevederilor Legii nr.60 din 23 aprilie 2020 privind instituirea unor măsuri de susținere a activității de întreprinzător şi modificarea unor acte normative.  Respectiv, obiectivele urmărite prin implementarea proiectului sunt:   * majorarea, într-un ritm mai rapid, a lichidităților disponibile pentru producătorii agricoli afectați de secetă și alte condiții climaterice nefavorabile, prin implementarea măsurilor facilitare de subvenționare a dobânzilor și de rambursare a TVA; * diminuarea presiunii administrative prin instituirea moratoriului asupra controalelor fiscale la producătorii agricoli afectați de secetă și alte condiții climaterice nefavorabile.   Astfel, prin prisma proiectului respectiv se urmărește majorarea accesibilității la resurse financiare suplimentare pentru producătorii agricoli afectați de secetă și alte condiții climaterice nefavorabile, prin oferirea unor instrumente de suport menite să asigure redresarea economică a acestora și, respectiv, generând efecte benefice asupra întregii economii naționale. |
| **3. Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
| Proiectul de lege nu are drept scop armonizarea legislaţiei naţionale cu legislaţia Uniunii Europene. |
| **4. Principalele prevederi ale proiectului şi evidenţierea elementelor noi** |
| Prin proiectul de lege se propune de a devia de la regula de bază privind limitarea volumului de muncă al cadrelor didactice în anul de studii 2020-2021, eșalonat, pînă la 31 decembrie 2020 la prima etapă, cu posibilitatea Guvernului de a prelungi acest termen, în funcție de necesitate, cu încă 6 luni.  Astfel, punctul 17 din Note la Tabelul 1 din Anexa nr. 7 la Legea nr. 270/2018 privind sistemul unitar de salarizare în sectorul bugetar stabilește următoarele:  (i) în cazul asigurării insuficiente cu cadre, conducătorii instituţiilor de învăţămînt pot stabili cadrelor didactice un volum maxim de lucru de pînă la 1,5 normă didactică, iar pentru cadrele didactice din învăţămînt artistic – pînă la 2 norme didactice.  (ii) prin derogare de la art.24 alin. (3) din Legea nr. 270/2018, se permite conducătorilor instituţiilor de învăţământ şi cadrelor didactice cu funcţii de conducere din instituţiile indicate să desfăşoare activitate didactică în limita a 0,5 normă didactică.  (iii) aprobarea numărului suplimentar de ore ce depăşeşte 1,25 norme didactice se va efectua prin emiterea de către fondator a unui ordin, în care se vor indica obiectul, numărul suplimentar de ore şi perioada pentru care este valabil ordinul. În cazul cadrelor didactice care activează în instituţiile de învăţământ din subordinea autorităţilor publice locale, numărul suplimentar de ore se va coordona cu organul local de specialitate în domeniul învăţământului.  În legătură cu începerea anului de studii 2020-2021, este necesar de a stabili o normă permisivă de depășire a volumului maximal de lucru prevăzute de lege.  Concomitent se propune de a împuternici Guvernul cu dreptul de a decide în privința prelungirii termenului de aplicare a normei permisive după 31 decembrie 2020, în funcție de necesitate, dar nu mai mult decît pînă la finalizarea anului de studii 2020-2021.  În acest sens, se propune completarea Notelor la Tabelul 1 din Anexa nr. 7 la Legea nr. 270/2018 cu punctul 171.  De asemenea, proiectul de lege include următoarele prevederi:   1. Instituirea unor condiții favorabile în procesul de aplicare la Programul de subvenționare a dobânzilor și Programul de rambursare a TVA pentru producătorii agricoli afectați de secetă și alte condiții climaterice nefavorabile. 2. Instituirea moratoriului, până la data de 31 decembrie 2020, asupra controalelor fiscale la producătorii agricoli afectați de secetă și alte condiții climaterice nefavorabile.   Prin noțiunea de „producători agricoli afectați”, în sensul prezentului proiect de lege, se înțeleg agenții economici beneficiari de compensații pentru diminuarea consecințelor naturale asupra recoltei anului 2020, acordate în modul stabilit de Guvern.  *Implementarea Programului de subvenționare a dobânzilor pentru producătorii agricoli afectați*  La Art.II. din proiectul de lege sunt incluse modificări ce presupun suplinirea Legii nr.60/2020 cu prevederi de implementare a Programului de subvenționare a dobânzilor pentru producătorii agricoli afectați de secetă și alte condiții climaterice nefavorabile. Astfel, urmează a fi subvenționată dobânda achitată, începând cu 1 mai 2020, la creditele contractate de către producătorii agricoli afectați (indiferent de perioada de contractare).  Totodată, menționăm că dobânda la creditele ce fac obiectul sprijinului acordat de către autoritatea administrativă „Agenţia de Intervenţie și Plăţi pentru Agricultură” în cadrul submăsurii „Stimularea creditării producătorilor agricoli de către băncile comerciale şi instituţiile financiare nebancare” nu se subvenționează.  *Implementarea Programului de rambursare a TVA pentru producătorii agricoli afectați*  Art.II. din proiectul de lege include modificări de suplinire a Legii nr.60/2020 cu prevederi de implementare a Programului de rambursare a TVA pentru producătorii agricoli afectați de secetă și alte condiții climaterice nefavorabile. Respectiv, suma TVA pasibilă rambursării va constitui suma cumulativă a impozitului funciar pe terenurile cu destinație agricolă calculat și declarat pentru anul 2020 și a sumei calculate și declarate a impozitelor salariale pentru perioada fiscală și/sau perioadele fiscale ce corespund perioadei Programului de rambursare a TVA.  Rambursarea sumei TVA urmează a fi efectuată de către Serviciul Fiscal de Stat și Trezoreria de Stat în termen de 15 de zile lucrătoare de la data depunerii cererii.  Aceste măsuri vor spori lichiditățile producătorii agricoli afectați prin:   * majorarea mărimii sumei pasibile rambursării cu suma impozitului funciar calculat și declarat; * facilitarea accesului la Programul de rambursare a TVA prin excluderea condiției de achitare a impozitelor salariale; * micșorarea termenului de rambursare a TVA, ceea ce va spori accesul la lichidități într-o perioadă scurtă de timp.   Concomitent, aceste măsuri vor permite ca producătorii agricoli afectați de secetă și alte condiții climaterice nefavorabile (1) să declare suma impozitelor salariale și suma impozitului funciar, (2) să beneficieze de rambursarea sumei TVA, și respectiv, (3) această ultimă sumă să fie utilizată pentru achitarea impozitelor salariale și impozitului funciar sau altor plăți.  *Instituirea moratoriului, până la data de 31 decembrie 2020, asupra controalelor fiscale la producătorii agricoli afectați*  Prevederile Titlului V capitolul 11 din Codul fiscal nr.1163/1997 stabilesc procedura de inițiere și desfășurare a controalelor fiscale de către Serviciul Fiscal de Stat.  Prin art.I1. din prezentul proiect de lege se propune instituirea moratoriului, până la data de 31 decembrie 2020, asupra controalelor fiscale la producătorii agricoli afectați de secetă și alte condiții climaterice nefavorabile.  Moratoriul nu se va aplica asupra controlului efectuat în legătură cu restituirea/rambursarea impozitelor, taxelor şi altor plăţi de la bugetul public naţional.  De asemenea, acesta se va aplica în limita strict necesară pentru concretizarea cuantumului creanţelor statului, în cadrul procesului de insolvabilitate sau de lichidare a persoanelor fizice sau juridice care desfășoară activitate de întreprinzător.  Abrogarea art. VI din Legea nr. 69/2020 cu privire la instituirea unor măsuri pe perioada stării de urgență în sănătate publică și modificarea unor acte normative este necesară în contextul întreprinderii altor măsuri de protejare a salariaților. Astfel, pe parcursul a 4 luni de declarare a stării de urgență, inclusiv în sănătate publică, au fost desfășurate instruiri speciale ale personalului în asigurarea condițiilor de securitate epidemiologică, a fost instituit regim special de activitate în instituțiile publice, asigurată dotarea instituțiilor cu dezinfectanți și măști, instituit spor lunar de compensare pentru munca prestată în condiții de risc sporit pentru sănătate pentru personalul antrenat nemijlocit în acțiuni de prevenire, control și tratare a infecției COVID-19 și majorat salariul personalului medical cu 30% începînd cu 1 septembrie curent.  Măsurile întreprinse vor diminua riscul infectării, precum și vor compensa personalului medical efortul depus pentru prevenirea și tratarea infecției. |
| **5. Fundamentarea economico-financiară** |
| Majorarea volumul de muncă al cadrelor didactice implică cheltuieli suplimentare de personal pentru 3 luni (achitarea lunii decembrie se va produce în ianuarie 2021).  Costul total al resurselor financiare suplimentare este estimat pentru anul 2020 în volum de 104.741 mii lei și urmează a fi identificat în bugetul de stat.  Finanțarea măsurilor care constau în acordarea suportului pentru producătorii agricoli afectați de secetă și alte condiții climaterice nefavorabile prin compensarea sumei dobânzii lunare achitate la creditele contractate se va realiza prin prisma Programului de subvenționare a dobânzilor, iar finanțarea măsurilor care constau în rambursarea TVA pentru aceștia se va realiza prin prisma Programului de rambursare a TVA. |
| **6. Modul de încorporare a actului în cadrul normativ în vigoare** |
| Prezentul proiect de lege implică modificarea cadrului normativ care stabilește modul de subvenționare a dobânzilor și rambursare a TVA. |
| **7. Avizarea şi consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, anunțul privind inițierea procesului de elaborare a proiectului a fost plasat pe pagina oficială a Ministerului Finanțelor, la compartimentul Transparența decizională/Consultări publice și a fost asigurată avizarea acestuia de către instituțiile interesate.  În conformitate cu prevederile Regulamentului Guvernului, aprobat prin Hotărîrea Guvernului nr.610/2018, prezentul proiect a fost consultat cu Ministerul Justiției, Ministerul Economiei și Infrastructurii, Ministerul Agriculturii, Dezvoltării Regionale și Mediului, Ministerul Sănătății, Muncii și Protecției Sociale, Ministerul Educației, Culturii și Cercetării. |
| **8. Constatările expertizei anticorupţie** |
| Proiectul a fost transmis pentru efectuarea expertizei anticorupție, conform art.35 din Legea nr.100/2017 cu privire la actele normative. Expertiza anticorupție a constatat că prevederile proiectului corespund scopului declarat de autor în nota informativă și sunt în conformitate cu interesul public. Proiectul în redacția parvenită la efectuarea expertizei nu conține factori de risc care să genereze riscuri de corupție. |
| **9. Constatările expertizei juridice** |
| Proiectul a fost supus expertizei juridice, conform art.3 din Legea nr.100/2017.  În avizul prezentat de către Ministerul Justiției, au fost înaintate obiecții și propuneri de redacție a proiectului. Constatările au fost incluse în sinteză. |

|  |  |  |
| --- | --- | --- |
| **Viceprim-ministru,**  **Ministru al Finanțelor** |  | **Serghei PUȘCUȚA** |